**Dorul**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La margine de clipă,

Pe-o frunză călătoare,

Cu zbateri de aripă

Fecund tremurătoare,

Sălăşuieşte dorul,

Prezenţă diafană

Ce îşi urmează zborul

Ghidat de-un vârf de pană.

În paşi de balerină

Ce cucereşte scena,

Cu graţii de felină

Ce îşi supune vremea,

Se-aşează la fereastră

Şi mă priveşte-n ochi,

Sădind la mine-n glastră

Sămânţă de deochi.

El pleacă mai departe,

Căci are-o listă lungă,

Iar până peste noapte

Mai trebuie să ajungă

La mii de alte chipuri

Sortite-a fi privite

Şi-a scoate din nisipuri

Iubiţi... pentru iubite.